Document ID: 32008R0404

Title and Content:
ΚΑΝΟΝΙΣΜΌΣ (ΕΚ) αριθ. 404/2008 ΤΗΣ ΕΠΙΤΡΟΠΉΣ της 6ης Μαΐου 2008 σχετικά με την τροποποίηση του παραρτήματος II του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων, όσον αφορά την έγκριση του spinosad, του όξινου ανθρακικού καλίου και οκτανικού χαλκού καθώς και τη χρήση αιθυλενίου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 7 παράγραφος 3, Εκτιμώντας τα ακόλουθα: (1) Σύμφωνα με τη διαδικασία που προβλέπεται στο άρθρο 7 παράγραφος 4 του κανονισμού (ΕΟΚ) αριθ. 2092/91, ορισμένα κράτη μέλη διαβίβασαν πληροφορίες σε άλλα κράτη μέλη και στην Επιτροπή για να συμπεριληφθούν ορισμένα προϊόντα στο παράρτημα II του εν λόγω κανονισμού. (2) Η Επιτροπή κάλεσε ομάδα εμπειρογνωμόνων ad hoc να υποβάλλει συστάσεις για την έγκριση της χρήσης στη βιολογική γεωργία του spinosad, του όξινου ανθρακικού καλίου και του οκτανικού χαλκού, καθώς και για την επέκταση της χρήσης αιθυλενίου για την ωρίμαση (αποπρασινισμό) των εσπεριδοειδών και την αναστολή της βλάστησης των γεωμήλων και των κρεμμυδιών, βάσει των αρχών που διέπουν τη βιολογική γεωργία. (3) Στις 22 και 23 Ιανουαρίου 2008 (2), η ομάδα εμπειρογνωμόνων παρέδωσε στις υπηρεσίες της Επιτροπής έκθεση, στην οποία συνιστάται η έγκριση του spinosad, του όξινου ανθρακικού καλίου και του οκτανικού χαλκού υπό ορισμένους όρους, καθώς και η επέκταση της χρησιμοποίησης αιθυλενίου στην ωρίμαση των εσπεριδοειδών και στην αναστολή της βλάστησης των γεωμήλων και των κρεμμυδιών υπό ορισμένους όρους. Βάσει της έκθεσης της εν λόγω ομάδας εμπειρογνωμόνων και των παραγόντων που αναφέρονται κατωτέρω, η Επιτροπή θεωρεί ότι πρέπει να εγκριθούν ορισμένα προϊόντα στη βιολογική γεωργία και ότι η χρήση αιθυλενίου πρέπει να επεκταθεί. (4) Το spinosad είναι ένα νέο εντομοκτόνο μικροβιακής προέλευσης, το οποίο θεωρείται σημαντικό για την καταπολέμηση ορισμένων βασικών επιβλαβών οργανισμών και συμβάλλει στην αειφορία του συστήματος παραγωγής σε άλλες περιπτώσεις καλλιεργειών που προσβάλλονται από επιβλαβείς οργανισμούς. Ωστόσο, κατά τη χρησιμοποίησή του, πρέπει να ελαχιστοποιείται ο κίνδυνος για τους οργανισμούς μη στόχους. (5) Όσον αφορά την ένταξη του spinosad στο παράρτημα, πρέπει να διευκρινιστεί ότι επιτρέπεται γενικά η χρήση μικροοργανισμών στη βιολογική γεωργία για την καταπολέμηση νόσων και επιβλαβών οργανισμών, ωστόσο τα προϊόντα που παράγονται από μικροοργανισμούς πρέπει να αναγράφονται χωριστά. (6) Το όξινο ανθρακικό κάλιο θεωρείται σημαντικό για την καταπολέμηση διαφόρων μυκητιάσεων σε μια σειρά καλλιεργειών και μπορεί να συμβάλει στη μείωση της χρησιμοποίησης χαλκού και θείου σε ορισμένους συνδυασμούς καλλιεργειών - επιβλαβών οργανισμών. (7) Ο οκτανικός χαλκός είναι ένα νέο σκεύασμα χαλκού που μπορεί να χρησιμοποιηθεί για τον ίδιο σκοπό όπως και άλλες ενώσεις του χαλκού που περιλαμβάνονται ήδη στο παράρτημα ΙΙ μέρος Β του κανονισμού (ΕΟΚ) αριθ. 2092/91. Η συνολική ποσότητα χαλκού που χρησιμοποιείται ανά εποχή είναι χαμηλότερη όταν χρησιμοποιείται οκτανικός χαλκός. (8) Το αιθυλένιο περιλαμβάνεται ήδη στο παράρτημα ΙΙ μέρος Β του κανονισμού (ΕΟΚ) αριθ. 2092/91 ως μία ουσία που χρησιμοποιείται παραδοσιακά στη βιολογική γεωργία. Κρίνεται σκόπιμο να συμπληρωθούν οι όροι χρήσης της ουσίας αυτής με δύο νέες χρήσεις οι οποίες θεωρούνται σημαντικές: ωρίμαση των εσπεριδοειδών, όταν η επεξεργασία αυτή αποτελεί τμήμα στρατηγικής για την πρόληψη των ζημιών από τη μύγα των φρούτων, και αναστολή της βλάστησης των αποθηκευμένων γεωμήλων και κρεμμυδιών. (9) Ως εκ τούτου, το παράρτημα II του κανονισμού (ΕΟΚ) αριθ. 2092/91 πρέπει να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής που συστάθηκε σύμφωνα με το άρθρο 14 του κανονισμού (ΕΟΚ) αριθ. 2092/91, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΟΚ) αριθ. 2092/91 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαΐου 2008.

Classification Labels:
1212
1179
249
710
668

Label Descriptions:
{"1212": "Υδρογονάνθρακες", "1179": "Βιομηχανία πετρελαίου", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 1274
3941
2014
2481
2735
2734
4363

EuroVoc IDs (Expanded): 1274
3941
2014
2481
2735
2734
4363

Dataset Source: meu

Split: train